Source: http://jarasok.com/jarasi-hirek/jarasbirosagok-jonnek-letre-es-mukodesbe-lep-az-e-birosag-2013-januar-1-tol.html
Timestamp: 2017-08-17 03:43:54
Document Index: 8818201

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'Bíróság ', 'bíróság ', 'bíróság\n', 'bíróság\n', 'bíróság ', 'bíróság\n']

Járásbíróságok jönnek létre és működésbe lép az e-bíróság 2013. január 1-től - JÁRÁSOK 2013 - Járások kialakítása, járási hivatalok
17augusztus2017
Járásbíróságok jönnek létre és működésbe lép az e-bíróság 2013. január 1-től
2013 január 02
Járásbíróságok jönnek létre és működésbe lép az e-bíróság 2013. január 1-től. A január 1-jétől életbe lépő új jogszabályok folytán számos változás lesz a bíróságokon: létrejönnek a járásbíróságok, az új közigazgatási és munkaügyi bíróságok, illetve működésbe lép az e-bíróság.
A helyi, városi bíróságok ezentúl járásbíróságok lesznek, a fővárosi kerületi bíróságok viszont megőrzik eddigi elnevezésüket.
Nem változott a helyi bíróságok száma, székhelye és illetékességi területe, az elnevezés azonban — a fővárosi kerületi bíróságokat leszámítva — a bíróság székhelyéül szolgáló település nevéből és a járásbíróság megnevezésből tevődik össze, például a jelenlegi Kecskeméti Városi Bíróság helyett január 1-jétől Kecskeméti Járásbíróság lesz.
A január 1-jétől létrejövő egységes szervezetű közigazgatási és munkaügyi bíróságok a fővárosban, illetve megyénként működnek majd, jobbára a törvényszéki székhelyen. A munkaügyi bíróságokkal való intézményi egyesülés nyomán - a munkaügyi perekhez hasonlóan - a közigazgatási perekben is a törvényszékek járnak majd el másodfokon.
Az új bíróságok a jogelőd munkaügyi bíróságokon működnek tovább, a kezelőirodák is változatlanul az ügyfelek rendelkezésére állnak, akinek pedig folyamatban lévő ügye van, az külön értesítést kap az eljáró bíróságtól.
Január 1-jétől működik az elektronikus bírósági kommunikáció és ügyfélkapcsolat, amelyet a törvényszékek elsőfokú hatáskörébe tartozó ügyekben választhatnak az ügyfelek. Ezekben az ügyekben az interneten - hivatali időn kívül, személyes megjelenés vagy postai út nélkül - lehet joghatályos beadványokat, például keresetet, különféle kérelmeket a bírósághoz intézni.
Az elektronikus kapcsolattartás informatikai rendszerét az Országos Bírósági Hivatal biztosítja. Az elektronikus kézbesítés rendszere az eddigi papír alapú kézbesítés szabályainak megfelelő. Kézbesítési vélelem áll be akkor, ha a fél a bírósági iratot az elektronikus kézbesítési tárhelyén való elhelyezést követő öt munkanapon belül nem veszi át. Valamennyi eljárás esetében szabály az, hogy a határidőkbe nem számít be az a nap, amelyen a kézbesítési rendszer legalább négy órán át nem működött. (MTI)
e bíróság
járás bíróság
28/12/2012 09:11 - Januártól jön a járásbíróság, az új közigazgatási és munkaügyi bíróság és az e-bíróság
17/12/2012 16:32 - A járási hivatalok vezetőinek listája - Kinevezték a járási hivatalok vezetőit
12/12/2012 12:37 - Járási hivatalok: megváltozik egyes szociális támogatások kifizetésének rendje 2013-tól
03/12/2012 13:26 - A járási hivatalok vezetőit december közepén nevezik majd ki
28/11/2012 16:20 - A járási hivatalokhoz kerülő köztisztviselők megőrzik illetményük összegét